વાત જાણે એમ હતી કે જયંતભાઈએ સૌપ્રથમ પ્લાસ્ટિકની ઈન્ડસ્ટ્રી આ જી.આઈ.ડી.સી.માં નાંખી હતી અને રાજેન્દ્રભાઈના પપ્પા તેમના ભાગીદાર હતા. વખત જતાં જયંતભાઈને દેવું વધ્યું. સમય પારખીને રાજેન્દ્રભાઈના પપ્પા છૂટા પડ્યા. એકાઉન્ટ સેટલમેન્ટના પરિણામે આખીય જી.આઈ.ડી.સી.નો સૌથી મોટો બ્લોગ બે ભાગમાં વહેંચાયો અને લેણાદેણીને અંતે જયંતભાઈના ભાગે પાછળનો નાનો ભાગ જ બચ્યો. પિતાના મૃત્યુ બાદ રાજેન્દ્રભાઈ ધંધામાં જોડાયા અને તેમની અભ્યુદય પ્લાસ્ટિક પ્રા.લી. કંપની ગુજરાતની ગણનાપાત્ર પ્લાસ્ટિક કંપનીઓમાંની એક બની ગઈ. ખબર નહીં કેમ પણ જયંતભાઈ હંમેશા રાજેન્દ્રને પોતાનો દુશ્મન જ ગણતા આવ્યા. ધંધામાં તેમની લીટી કેમ કરી લાંબી કરવી તે વિચારવાને બદલે અભ્યુદય પ્લાસ્ટિક પ્રા.લિ. કંપનીની લીટી કેમ કરીને નાની કરું તેની વેતરણમાં તે રહેતા. અને રાજેન્દ્રભાઈ તેમના ભૂતકાળના જીતુકાકાની આ હરકતોને હંમેશા હસતાં હસતાં સ્વીકારતા રહ્યાં.